b'\n_START_ARTICLE_\nArrow (televisiosarja)\n_START_SECTION_\nJuoni\n_START_PARAGRAPH_\nSarjan p\xc3\xa4\xc3\xa4henkil\xc3\xb6 on miljon\xc3\xa4\xc3\xa4riperheen hulttiopoika Oliver Queen, joka palaa kotikaupunkiinsa Starling Cityyn eletty\xc3\xa4\xc3\xa4n viisi vuotta ymp\xc3\xa4ri maailmaa muun muassa Lian Yun saarella. H\xc3\xa4nen is\xc3\xa4ns\xc3\xa4 kuoli laivaonnettomuudessa. Oliver palaa kotiin \xc3\xa4itins\xc3\xa4 Moiran ja siskonsa Thean luo muuttuneena miehen\xc3\xa4. Is\xc3\xa4lt\xc3\xa4\xc3\xa4n saamansa nimilistan avulla h\xc3\xa4n ryhtyy jakamaan oikeutta niille, jotka ovat tehneet kaupungista korruptoituneen m\xc3\xa4t\xc3\xa4paiseen. Oliver naamioituu vihre\xc3\xa4n hupun varjoihin ja aseistautuu jousella, jota k\xc3\xa4yttelee ilmi\xc3\xb6m\xc3\xa4isen taidokkaasti. Starling City on saanut uuden ja salaisen j\xc3\xa4rjestyksenvalvojan, jota poliisi yritt\xc3\xa4\xc3\xa4 etsi\xc3\xa4, mutta joutuu lopulta aina tekem\xc3\xa4\xc3\xa4n yhteisty\xc3\xb6t\xc3\xa4. _NEWLINE_Kaupungin supersankarista k\xc3\xa4ytet\xc3\xa4\xc3\xa4n nimi\xc3\xa4 \xe2\x80\x9dkostaja\xe2\x80\x9d ja \xe2\x80\x9dhuppumies\xe2\x80\x9d. Oliver on muuttunut viidess\xc3\xa4 vuodessa et\xc3\xa4iseksi, sill\xc3\xa4 el\xc3\xa4m\xc3\xa4 Lian Yulla oli rankkaa niin henkisesti kuin fyysisestikin. H\xc3\xa4n tahtoo tehd\xc3\xa4 sovinnon ex-tytt\xc3\xb6yst\xc3\xa4v\xc3\xa4ns\xc3\xa4 Laurel Lancen kanssa, jota h\xc3\xa4n petti t\xc3\xa4m\xc3\xa4n siskon kanssa. V\xc3\xa4hitellen Oliver alkaa saada el\xc3\xa4m\xc3\xa4\xc3\xa4ns\xc3\xa4 takaisin ja perustaa y\xc3\xb6kerhon toimiensa kulissiksi. Pian luotettavia tovereita liittyy h\xc3\xa4nen tiimiins\xc3\xa4: entinen sotilas ja Oliverin henkivartija John Diggle, Queenin perheyhti\xc3\xb6n it-avustaja Felicity Smoak sek\xc3\xa4 slummissa kasvanut tappelija Roy Harper. V\xc3\xa4hitellen Oliverin salattu henkil\xc3\xb6llisyys alkaa selvit\xc3\xa4 h\xc3\xa4nen perheelleen, ja muitakin viiden vuoden takaa tunnettuja henkil\xc3\xb6it\xc3\xa4 palaa kuolleista. Toisella kaudella Oliver vaihtaa salanimens\xc3\xa4 ja sankaria aletaan yleisesti kutsua nimell\xc3\xa4 "Nuoli" (engl. The Arrow). Nelj\xc3\xa4nnell\xc3\xa4 kaudella, luovuttuaan hetken aikaa tittelist\xc3\xa4\xc3\xa4n, h\xc3\xa4n palaa takaisin sankarina nimelt\xc3\xa4 "Vihre\xc3\xa4 Nuoli" (engl. Green Arrow)._NEWLINE_Tuotantokausien aikana seurataan takaumien kautta Oliverin vaiheita mm. Lian Yulla ja Hongkongissa. Samalla h\xc3\xa4nen teht\xc3\xa4v\xc3\xa4ns\xc3\xa4 Starling Cityn suojelijana muuttuu \xe2\x80\x93 h\xc3\xa4n pelastaa ihmishenki\xc3\xa4 ja j\xc3\xa4tt\xc3\xa4\xc3\xa4 nimilistan taakseen. Uudet viholliset (mm. Malcolm Merlyn, Slade Wilson) sek\xc3\xa4 yst\xc3\xa4v\xc3\xa4t saavat Oliverin ymm\xc3\xa4rt\xc3\xa4m\xc3\xa4\xc3\xa4n h\xc3\xa4nen ty\xc3\xb6ns\xc3\xa4 todellisen tarkoituksen. Oliver kokee kausien aikana my\xc3\xb6s henkil\xc3\xb6kohtaisia menetyksi\xc3\xa4.\n_START_SECTION_\nTuotanto\n_START_PARAGRAPH_\nTammikuussa 2012 The CW ilmoitti suunnittelevansa uutta televisiosarjaa Vihre\xc3\xa4n Nuolen hahmon ymp\xc3\xa4rille. Heti seuraavalla viikolla sarjan nimeksi tuli Arrow ja pilottijakson ohjaajaksi valittiin David Nutter. Stephen Amell kiinnitettiin sarjan p\xc3\xa4\xc3\xa4rooliin 31. tammikuuta 2012._NEWLINE_Sarjan tuottajana toimiva Marc Guggenheim kertoi lokakuussa 2012 ett\xc3\xa4 Arrow kertoo t\xc3\xa4ysin oman tarinan, eik\xc3\xa4 sen juonta sekoiteta vuonna 2001 alkaneen Smallvillen Vihre\xc3\xa4\xc3\xa4n Nuoleen._NEWLINE_Sarjan kuvaukset alkoivat maaliskuussa 2012 Vancouverissa.\n_START_SECTION_\nArrow muissa medioissa\n_START_PARAGRAPH_\n23. helmikuuta 2016 Titan Books julkaisi Arrow - Vengeance nimisen romaanin, jonka tarina sijoittuu televisiosarjan toiselle kaudelle. Sen ovat kirjoittaneet Oscar Balderrama ja Lauren Certo.'